केजरीवाल जाएंगे वैष्णो देवी, कहा- दिल्ली और देश के लोगों के लिए आशीर्वाद लेंगे  
दिल्ली सरकार की मुख्यमंत्री तीर्थ यात्रा योजना शुरू की जा रही
दिल्ली के बुजुर्गों को मुफ्त में तीर्थ यात्रा कराई जाएगी
पहला बैच 12 जुलाई को और दूसरा बैच 20 जुलाई को जाएगा
दरअसल दिल्ली सरकार ने मुख्यमंत्री तीर्थ यात्रा योजना शुरू की है जिसके तहत वह दिल्ली के बुजुर्गों को मुफ्त में तीर्थ यात्रा करवा रही है. इस यात्रा के तहत पहला बैच 12 जुलाई को दिल्ली से अमृतसर-वाघा बॉर्डर और आनंदपुर साहिब जाएगा. इसके बाद 20 जुलाई को दूसरा बैच माता वैष्णों देवी जाएगा.
दिल्ली सचिवालय में गुरुवार को मुख्यमंत्री अरविंद केजरीवाल ने तीर्थ यात्रा में जाने वाले पहले बैच के श्रद्धालुओं से मुलाकात की. इस दौरान अरविंद केजरीवाल ने कहा कि 'अपने हिंदू धर्म में कहा जाता है कि बुजुर्गों को तीर्थ यात्रा करने पर सबसे ज्यादा पुण्य लगता है और हर बुजुर्ग की यह तमन्ना होती है कि अपनी जिंदगी में एक जगह पर तीर्थ यात्रा करने वह जरूर जाए. तो 12 जुलाई को पहली ट्रेन जा रही है और 20 जुलाई को माता वैष्णो देवी दूसरी ट्रेन जाएगी.'
केजरीवाल ने कहा कि '20 जुलाई को मैं और मनीष जी भी अपने परिवार के साथ माता वैष्णो देवी जाएंगे और माता से आशीर्वाद लेकर आएंगे, दिल्ली के लोगों के लिए और देश के लोगों के लिए. दिल्ली के बुजुर्गों से मैं कहना चाहता हूं कि आपका यह बेटा पूरी कोशिश करेगा कि दिल्ली के हर बुजुर्ग को कम से कम एक बार यात्रा जरूर करवाए.'